CELEX: 22010D0595
Language: mt
Date: 2010-06-21 00:00:00
Title: 2010/595/UE: Deċiżjoni Nru 1/2010 tal-Kunsill tal-Ministri tal-AKP-UE tal- 21 ta’ Ġunju 2010 rigward l-adeżjoni tar-Repubblika tal-Afrika t’Isfel mal-Ftehim ta’ Sħubija AKP-UE rivedut

6.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 263/13
            
         DEĊIŻJONI Nru 1/2010 TAL-KUNSILL TAL-MINISTRI TAL-AKP-UE
   tal-21 ta’ Ġunju 2010
   rigward l-adeżjoni tar-Repubblika tal-Afrika t’Isfel mal-Ftehim ta’ Sħubija AKP-UE rivedut
   (2010/595/UE)
   IL-KUNSILL TAL-MINISTRI AKP-UE,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku (minn hawn ’il quddiem, “AKP”) min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit-23 ta’ Ġunju 2000 (1) u rivedut fil-Lussemburgu fil-25 ta’ Ġunju 2005 (minn hawn ’il quddiem, “il-Ftehim AKP-UE”) (2), u partikolarment l-Artikolu 94(1) tiegħu,
   Billi:
   
               (1)
            
            
               Il-Ftehim AKP-UE rivedut daħal fis-seħħ fl-1 ta’ Lulju 2008 skont l-Artikolu 93, paragrafu 3, tiegħu.
            
         
               (2)
            
            
               L-Afrika t’Isfel, wara li ffirmat il-Ftehim AKP-UE rivedut fil-25 ta’ Ġunju 2005, ma ressqitx strument ta’ ratifikazzjoni taħt it-termini tal-Artikolu 93, paragrafu 4, sal-iskadenza tat-30 ta’ Ġunju 2009.
            
         
               (3)
            
            
               L-Artikolu 94 tal-Ftehim AKP-UE rivedut jistipula li kwalunkwe talba għal adeżjoni minn Stat għandha tiġi ppreżentata lill-Kunsill tal-Ministri AKP-UE u approvata minnu.
            
         
               (4)
            
            
               L-Afrika t’Isfel ippreżentat talba għall-adeżjoni mal-Ftehim AKP-UE fit-23 ta’ Novembru 2009.
            
         
               (5)
            
            
               Konformement mar-Regoli ta’ Proċedura (3) tiegħu, il-Kunsill tal-Ministri AKP-UE stabbilit taħt il-Ftehim AKP-UE jista’ japprova talba għall-adeżjoni permezz tal-proċedura bil-miktub,
            
         ADOTTA DIN ID-DEĊIŻJONI:
   Artikolu 1
   Approvazzjoni ta’ talba għall-adeżjoni
   It-talba tar-Repubblika tal-Afrika t’Isfel biex taderixxi mal-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù, fit-23 ta’ Ġunju 2000, u rivedut fil-Lussemburgu fil-25 ta’ Ġunju 2005, hija b’dan approvata.
   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
   
      Magħmul f’Ouagadougou il-21 ta’ Ġunju 2010.
      
         
            Għall-Kunsill tal-Ministri AKP-UE
         
         
            Il-President
         
         P. BUNDUKU-LATHA
      
   
   
      (1)  ĠU L 317, 15.12.2000, p. 3.
   
      (2)  Ftehim li jemenda l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Kotonù fit-23 ta’ Ġunju 2000 (ĠU L 209, 11.8.2005, p. 27).
   
      (3)  ĠU L 95, 14.4.2005, p. 44.